รัฐบาลเปิดตัวศูนย์อำนวยการประสานงานการช่วยเหลือผู้ประสบอุทกภัย ที่สำนักงานปลัดสำนักนายกรัฐมนตรี ทำเนียบรัฐบาล
รัฐบาลเปิดตัวศูนย์อำนวยการประสานงานการช่วยเหลือผู้ประสบอุทกภัย ที่สำนักงานปลัดสำนักนายกรัฐมนตรี ทำเนียบรัฐบาล  นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า นายกรัฐมนตรีมีคำสั่งให้จัดตั้งศูนย์อำนวยการประสานงานการช่วยเหลือผู้ประสบอุทกภัย เพื่อทำหน้าที่ติดตามและวิเคราะห์ข้อมูลสถานการณ์อุทกภัยและการให้ความช่วยเหลือเยียวยาผู้ประสบภัย ตลอดจนอำนวยการ ประสานงานกับส่วนราชการ หน่วยงานของรัฐ รัฐวิสาหกิจ องค์กรภาคเอกชนและจิตอาสา โดยเฉพาะประสานการทำงานร่วมกับกองบัญชาการป้องกันและบรรเทาสาธารณภัยแห่งชาติ ในการให้ความช่วยเหลือ รวมถึงรับเรื่องราวร้องทุกข์และความต้องการความช่วยเหลือจากประชาชน พร้อมทั้งประชาสัมพันธ์และเผยแพร่ข้อมูลข่าวสารการดำเนินการให้ความช่วยเหลือต่อสาธารณชน ศูนย์อำนวยการประสานงานการช่วยเหลือผู้ประสบอุทกภัย ตั้งอยู่ที่ห้องประชุม 107 ชั้น 1 อาคารสำนักงานปลัดสำนักนายกรัฐมนตรี ภายในทำเนียบรัฐบาล โดยพี่น้องประชาชนผู้ประสบภัยในพื้นที่สามารถติดต่อเพื่อขอรับความช่วยเหลือ ร้องเรียน หรือร้องทุกข์ได้ที่สายด่วนรัฐบาล หมายเลขโทรศัพท์ 1111